Agri SA waarsku teen artikel 25-wysiging - AgriOrbit
Home Agri News Agri SA waarsku teen artikel 25-wysiging
Agri SA se mandaat is om enige wysiging van artikel 25 van die Grondwet te verwerp, aangesien dit nie 'n struikelblok in die weg van grondhervorming is nie. So sê die organisasie in 'n persverklaring na aanleiding van 'n grondwetlike dialoog wat op 6 November plaasgevind het. Agri SA sê in die verklaring sy afgevaardigdes het die dialoog, wat gereël is deur die Parlementêre ad hoc-komitee getaak met die inisiëring van wetgewing ter wysiging van die eiendomsklousule, bygewoon. Agri SA en verskeie ander organisasies en kundiges is genooi om daaraan deel te neem. Annelize Crosby, Agri SA se hoof van die Sentrum van Uitnemendheid oor grond en SK Makinana, 'n direksielid van Agri SA, het die geleentheid bygewoon.
Agri SA-standpunte oor die wysiging
Artikel 25 is nie 'n struikelblok in die weg van grondhervorming nie en die wysiging van dié eiendomsklousule sal nie volhoubare grondhervorming tot gevolg hê nie.
Agri SA se voorlegging
Die ad hoc-komitee het ingestem om skriftelike voorleggings van deelnemers te aanvaar. Agri SA het die komitee van 'n voorlegging voorsien, so ook Dan Kriek in sy hoedanigheid as lid van die Adviespaneel vir Grondhervorming en Landbou.
In sy voorlegging kritiseer Kriek die paneel se aanbeveling dat artikel 25 gewysig moet word en wys op foutiewe regsargumente in hierdie verband. Hy meld dat die paneel se voorstel polities van aard is. Agri SA is van mening dat onteiening van grond sonder vergoeding nie in 'n demokratiese samelewing, wat gegrond is op menswaardigheid, gelykheid en die beskerming van fundamentele regte, aanvaarbaar is nie.
Die impak op ekonomiese groei
Kriek het ook verwys na flikkerligte in die Suid-Afrikaanse ekonomie wat deel behoort te vorm van die konteks van hierdie debat. "Ons kan moontlik hoë vlakke van disinvestering in die ekonomie, voedselinflasie en streeksvoedselonsekerheid ervaar indien ons eiendomsregte afwater," aldus Kriek.
Agri SA het 'n Grond- en Omgewingsfonds geskep om die regte van alle Suid-Afrikaners in onteiening-sonder-vergoedingsverwante aangeleenthede te beskerm.
"Ons doen 'n beroep op alle Suid-Afrikaners wat vooruitgang en inklusiewe ekonomiese groei nastreef om ons te ondersteun," vra Kriek. Agri SA sal voortgaan om die regte van sy lede te beskerm, en sal nie skroom om beskikbare wetlike opsies te gebruik om die Grondwetlike eiendomsreg van alle Suid-Afrikaners te beskerm nie. – Persverklaring, Agri SA